Fem stemte for den fulde plan, mens to stemte imod dele af planen til Børne- og Familieudvalgets møde her til aften i Vesthimmerlands Kommune. Men i sidste ende var det altså flertallet, der besluttede, at sende forvaltningens omdiskuterede plan over skole- og dagtilbudslukninger videre i offentlig høring. - Det er rigtig fint, og så afventer vi og ser høringssvarene, og så skal vi politikere til at finde ud af bagefter, hvordan vi løser det her, siger Inger Nielsen, formand for Børne- og Familieudvalget i Vesthimmerlands Kommune. Formand: Voldsomt at lukke fem skoler Hvis alle scenarierne bliver vedtaget til Børne- og Familieudvalgets møde i maj, og sendt videre til afstemning i byrådet i juni, så er der altså tale om nedlukning af fem skoler i kommunen. Og derudover en række sammenlægninger og lukninger af dagtilbud. Det er skolerne i Vester Hornum, Gedsted, Ullits, Vestrup og Ranum, der er i spil. - Jeg har fuld forståelse for, at det er en hård proces for de berørte. Men jeg kan sige, at politikerne holder kortene tæt ind til kroppen, så jeg ved ikke, hvor vi står, men det vil være en voldsom beslutning at lukke fem skoler, siger Inger Nielsen. Borgermøder i marts Ifølge Inger Nielsen får borgerne i de berørte byer mulighed for at blive hørt. Blandt andet afholder kommunen en række borgermøder i marts, og så holder de dialogmøder med skolebestyrelserne. - Det er netop for at lytte til, hvad de tænker. Det her blev besluttet til budgetforhandlingerne, og den opgave har vi taget på os, og så må vi se, hvad vi kommer frem til, siger Inger Nielsen. Debatten om skole og institutionslukninger i Vesthimmerlands Kommune kommer på baggrund af budgetforhandlingerne, hvor byrådet blev enige om at etablere mere bæredygtige skoler i kommunen fremover. Høringsperioden løber til og med den tredje maj, hvorefter Børne- og Familieudvalget på den baggrund skal tage en beslutning om, hvilke skoler og institutioner, der skal bestå, og hvilke, der skal lukke. I juni skal udvalgets plan præsenteres for byrådet, der træffer den endelige beslutning.

Referat:
Et flertal i Børne - og Familieudvalget i Vesthimmerlands Kommune sendte her til aften forvaltningens plan over skole- og institutionslukninger videre i høring. Hvilke skoler og institutioner, der lukkes, besluttes endeligt til maj.